Document ID: 32013R0531

REGULAMENTUL DE PUNERE ÎN APLICARE (UE) NR. 531/2013 AL COMISIEI
din 10 iunie 2013
de modificare a Regulamentului (CE) nr. 341/2007 în ceea ce privește regimul de licențe de import pentru usturoi ca urmare a aderării Croației
COMISIA EUROPEANĂ,
având în vedere Tratatul de aderare a Croației, în special articolul 3 alineatul (4),
având în vedere Actul de aderare a Croației, în special articolul 41,
întrucât:
(1)
Regulamentul (CE) nr. 341/2007 al Comisiei (1) prevede deschiderea contingentelor tarifare și modul de gestionare a acestora și instituie un regim de licențe de import și de certificate de origine pentru usturoi și pentru anumite alte produse agricole importate din țări terțe.
(2)
Articolul 4 din Regulamentul (CE) nr. 341/2007 face o deosebire între importatorii noi și cei tradiționali în ceea ce privește comercianții care pot solicita licențe de import pentru usturoi în cadrul contingentelor tarifare deschise și gestionate în temeiul regulamentului respectiv.
(3)
În perspectiva aderării Croației la Uniune, care este prevăzută să aibă loc la 1 iulie 2013, ar trebui să fie stabilite măsuri tranzitorii pentru a permite importatorilor din Croația să beneficieze de contingentele de import în calitate de importatori tradiționali. Măsurile respective ar trebui să se aplice numai până în momentul în care acești importatori vor fi capabili să îndeplinească cerințele prevăzute de normele în vigoare.
(4)
Prin urmare, Regulamentul (CE) nr. 341/2007 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Modificare a Regulamentului (CE) nr. 341/2007
La articolul 4 alineatul (2) din Regulamentul (CE) nr. 341/2007, se introduce al patrulea paragraf, cu următorul text:
„Pentru Croația, în ceea ce privește perioadele de aplicare a contingentului tarifar de import 2013/2014, 2014/2015 și 2015/2016:
(a)
primul paragraf litera (a) nu se aplică; și
(b)
«import în Uniune» înseamnă importul din țări de origine, altele decât statele membre ale Uniunii, astfel cum era constituită la 1 iulie 2013.”
Articolul 2
Intrarea în vigoare
Prezentul regulament intră în vigoare sub rezerva și la data intrării în vigoare a Tratatului de aderare a Croației.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 iunie 2013.

Labels: 17
3
6
18
15